Skont ma nstab permezz tal-konsultazzjoni, il-politika agrikola titmexxa l-aħjar fil-livell tal-UE, b'konċentrazzjoni fuq il-kwistjonijiet ewlenin tal-appoġġ lill-bdiewa u l-protezzjoni tal-ambjent. Iċ-ċittadni Ewropej jemmnu li l-politika agrikola għandha tkompli titmexxa fil-livell tal-UE, u li l-għajnuna lill-bdiewa u l-protezzjoni tal-ambjent għandhom ikunu ż-żewġ għanijiet ewlenin tagħha. Dawn huma fost is-sejbiet ewlenin tal-konsultazzjoni pubblika li ġiet ippubblikata llum dwar il-modernizzazzjoni u s-simplifikazzjoni tal-Politika Agrikola Komuni (PAK), li rċeviet aktar minn 322,000 sottomissjoni minn firxa estensiva ta' partijiet ikkonċernati, inklużi bdiewa, ċittadni, organizzazzjonijiet u partijiet interessati oħra. F'diskors waqt il-konferenza msejħa "Il-PAK: Għid tiegħek" li saret illum fi Brussell Phil Hogan, il-Kummissarju għall-Agrikoltura u l-Iżvilupp Rurali, qal: “Illum hija ġurnata importanti oħra fil-vjaġġ lejn il-futur tal-Politika Agrikola Komuni u hija opportunità għall-partijiet ikkonċernati li jkomplu jikkontribwixxu għad-dibattitu. Ir-rispons għall-konsultazzjoni pubblika juri l-livell ta' interess li hemm fil-PAK, li kompliet tappoġġa settur agrikolu dinamiku, tiżgura ikel sikur u ta' kwalità tajba għal 508 miljun ċittadin u tipprovdi investiment sinifikanti fl-inħawi rurali.” Il-livell għoli ta' parteċipazzjoni fil-konsultazzjoni juri li l-agrikoltura u rwolha fis-soċjetà saru kwistjonijiet dejjem aktar importanti għal bosta ċittadini Ewropej. Il-maġġoranza vasta tar-rispondenti (90%) huma ċari wkoll li hemm valur miżjud reali fit-tmexxija tal-politika agrikola fil-livell Ewropew, peress li dan jiżgura sfond ekwu fis-suq uniku u jiżgura li l-agrikoltura tkun tista' tirrispondi b'mod aktar effettiv għall-isfidi komuni bħall-protezzjoni tal-ambjent (85%) u l-indirizzar tal-bidla fil-klima (73%). Issemmew spiss ukoll il-ħtieġa li tinżamm il-koeżjoni ekonomika, soċjali u territorjali fl-UE kollha (86%) kif ukoll il-ħtieġa ta' qafas komuni għall-kondiviżjoni tal-aqwa prassi (91%). Għanijiet ċari Is-sejbiet tal-konsultazzjoni huma ċari wkoll dwar x'għandha tikseb il-Politika Agrikola Komuni. Ħtieġa ewlenija hija l-iżgurar ta' standard tal-għajxien ġust għall-bdiewa, b'bosta rispondenti (88%) li jirrikonoxxu li l-introjti tal-bdiewa huma aktar baxxi mill-medja tal-UE u li l-bdiewa jirċievu biss ammont żgħir mill-prezz li l-konsumatur aħħari jħallas għall-ikel li jixtri (97%). L-appoġġ għall-introjtu dirett għall-bdiewa jitqies bħala l-aqwa mezz kif dan l-għan ta' standard ta' għajxien ġust għall-bdiewa jista' jinkiseb (66% tar-rispondenti). L-għan ewlieni l-ieħor tal-PAK għandu jkun li l-bdiewa jitħeġġew jagħtu sehemhom fil-ġlieda kontra l-bidla fil-klima u l-protezzjoni tal-ambjent, il-protezzjoni tal-bijodiversità, it-tnaqqis tad-degradazzjoni tal-ħamrija u l-iżgurar ta' użu aktar sostenibbli tal-pestiċidi u l-fertilizzanti. Mis-sejbiet ħareġ ukoll ċar li kemm iċ-ċittadini kif ukoll il-bdiewa jridu li l-PAK tal-ġejjieni jkun aktar sempliċi u anqas burokratiku ħalli dawn l-isfidi jiġu affaċċjati b'mod aktar effettiv. Is-sejbiet tal-konsultazzjoni se jikkontribwixxu għar-riflessjoni tal-Kummissjoni li tinsab għaddejja dwar il-futur tal-ikel u l-biedja. Komunikazzjoni dwar l-immodernizzar u s-simplifikazzjoni tal-PAK se ssegwi l-valutazzjoni tal-impatt tal-proposti politiċi futuri possibbli. Sfond Il-konsultazzjoni pubblika online dwar l-immodernizzar u s-simplifikazzjoni tal-PAK tnediet fit-2 ta' Frar 2017 u baqgħet għaddejja sat-2 ta' Mejju 2017. Kienet miftuħa għaċ-ċittadini u l-organizzazzjonijiet interessati kollha permezz ta' kwestjonarju bit-23 lingwa uffiċjali kollha tal-UE. L-għan tal-konsultazzjoni kien li tiġbor l-opinjonijiet tal-bdiewa, l-organizzazzjonijeit u kull parti interessata oħra fir-rigward ta' tliet kwistjonijiet ewlenin: l-agrikoltura, iż-żoni rurali u l-PAK illum; l-objettivi u l-governanza tal-PAK; u l-agrikoltura, iż-żoni rurali u l-PAK tal-ġejjieni. Inkludiet ukoll 28 mistoqsija magħluqa (multiple choice), ħames mistoqsijiet miftuħa u l-possibbiltà li wieħed japplowdja dokumenti ta' pożizzjoni. Għal aktar informazzjoni Ir-risposti kollha fil-konsultazzjoni u sommarju tar-riżultati se jiġu ppubblikati hawn. “Il-PAK: Għid tiegħek” - rapporti u dokumenti tal-konferenza se jkunu disponibbli hawn.